b'\n_START_ARTICLE_\nFruktoz\xc4\x97\n_START_SECTION_\nVartojimas\n_START_PARAGRAPH_\nFruktoz\xc4\x97 pasaulyje vis da\xc5\xbeniau vartojama vietoje cukraus. Jos yra meduje, visuose vaisiuose bei uogose, turin\xc4\x8diose salsv\xc4\x85 skon\xc4\xaf, tod\xc4\x97l ji dar vadinama vaisi\xc5\xb3 cukrumi, ta\xc4\x8diau per dien\xc4\x85 rekomenduojama suvartoti ne daugiau kaip 45 g. Fruktoz\xc4\x99, kaip atskir\xc4\x85 produkt\xc4\x85, galima nusipirkti beveik visose parduotuv\xc4\x97se._NEWLINE_Fruktoz\xc4\x97 tapo svarbia nesveiko maisto pramon\xc4\x97s \xc5\xbealiava. Ja saldinami d\xc5\xbeemai, \xc5\xa1okoladai, sausainiai, sultys, konditerijos gaminiai, jogurtai, g\xc4\x97rimai. Vis da\xc5\xbeniau fruktoz\xc4\x97s dedama ir \xc4\xaf motinos pien\xc4\x85 pakei\xc4\x8dian\xc4\x8dius mi\xc5\xa1inius, vaisi\xc5\xb3 tyreles._NEWLINE_Fruktoz\xc4\x97 i\xc5\xa1ry\xc5\xa1kina kai kuri\xc5\xb3 kavos r\xc5\xab\xc5\xa1i\xc5\xb3 kartok\xc4\x85 skon\xc4\xaf, tad tinka saldinti kav\xc4\x85, taip pat ir arbat\xc4\x85, kompotus. Jos daugiau reikia tam pa\xc4\x8diam saldumo efektui pasiekti kar\xc5\xa1tuose g\xc4\x97rimuose ir daug ma\xc5\xbeiau \xc5\xa1altuose._NEWLINE_Fruktoz\xc4\x97 pary\xc5\xa1kina nat\xc5\xabral\xc5\xb3 vaisi\xc5\xb3 ir uog\xc5\xb3 kvap\xc4\x85, skon\xc4\xaf, tod\xc4\x97l su ja i\xc5\xa1virtos uogien\xc4\x97s b\xc5\xabna labai aromatingos, tik reikia \xc5\xbeinoti, kad ilgai virinant dalis fruktoz\xc4\x97s gali suirti, tad patartina ja saldinti jau bebaigian\xc4\x8dias virti uogienes ir d\xc5\xbeemus. Verdant uogas, ypa\xc4\x8d bra\xc5\xa1ki\xc5\xb3 tyr\xc4\x99, jos gali pakeisti savo spalvingum\xc4\x85, tapti ne\xc4\xafprastos spalvos._NEWLINE_Kepiniai su fruktoze yra gra\xc5\xbeaus rusvo atspalvio. Juos reikia kepti ma\xc5\xbedaug 50 laipsni\xc5\xb3 \xc5\xbeemesn\xc4\x97je temperat\xc5\xabroje negu kepinius su cukrumi. Fruktoz\xc4\x97 gerai sugeria dr\xc4\x97gm\xc4\x99, tod\xc4\x97l kepiniai ilgiau liks \xc5\xa1vie\xc5\xbei, mink\xc5\xa1ti ir pur\xc5\xabs. Bet d\xc4\x97l \xc5\xa1ios savyb\xc4\x97s fruktoz\xc4\x97s miltelius reikia saugoti nuo dr\xc4\x97gm\xc4\x97s, visuomet laikyti sandariai u\xc5\xbedengtus ir sausoje vietoje._NEWLINE_Vietoj cukraus panaudojus fruktoz\xc4\x99 labai kvapnios tampa visos sultys, uogien\xc4\x97s, ypa\xc4\x8d fruktoze apibarstytos \xc5\xa1vie\xc5\xbeios uogos, \xc4\xafvair\xc5\xabs desertai, netgi \xc5\xa1iek tiek ja paskaninta m\xc4\x97sa. Su fruktoze gaminami vynai yra i\xc5\xa1skirtiniai ir aromatingi.'